મીરાંબાઈએ તો કૃષ્ણભક્તિ માટે જ કહ્યું છે, પરંતુ રાધાકૃષ્ણ ન બોલી શકાય તો કંઈ નહીં, જિંદગીની સાંજ પડે ત્યારની વાત ત્યારે. એ સિવાય મીરાંબાઈએ સ્પષ્ટ કહ્યું કે બીજું કંઈ બોલ મા. મીરાંના આ આજ્ઞાર્થનું માદળિયું બનાવીને બાવડે બાંધી રાખવા જેવું છે. આપણે પોતે બોલવાનું ઓછું કરીએ ત્યાંથી એક નવી જિંદગીની શરૃઆત થાય છે. દંપતીઓમાં એવું જોવામાં આવ્યું છે કે એક વક્તા હોય ને બીજું પાત્ર શ્રોતા હોય. વળી એવું પણ હોય કે બંને પાત્ર વક્તા હોય. તેઓ લવબર્ડ જેવા વક્તા હોચ ત્યાં સુધી બહુ વાંધો નથી, પરંતુ જ્યારે લવ એલિમેન્ટ સંસારના તડકે તપીને સૂકાઈ જાય ત્યારે માત્ર બોલ બોલ બોલ… વધે છે. પછી તેઓ કહે છે કે, સંસાર ખારા સાગર જેવો છે.